**Ministru kabineta noteikumu projekta "Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību" (turpmāk – noteikumu projekts) paredz noteikt vienotu kārtību, kādā Valsts probācijas dienesta informācijas sistēmā tiek iekļauta informācija par probācijas klientu (probācijas klienta lieta), kā arī tās saturu, apjomu un apstrādes kārtību. Noteikumu projekts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis". |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Valsts probācijas dienesta likuma 16. panta trešo daļu un pārejas noteikumu 15. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Valsts probācijas dienesta likuma (redakcijā, kas spēkā līdz 13.10.2017.) 16. panta otrās un trešās daļas pamata tika izdoti divi Ministru kabineta noteikumi –  Ministru kabineta 2007. gada 27. novembra noteikumi Nr. 803 "Noteikumi par Valsts probācijas dienesta datubāzē iekļaujamās informācijas apjomu un informācijas iekļaušanas un izmantošanas kārtību" (turpmāk – Noteikumi Nr. 803) un Ministru kabineta 2008. gada 25. novembra noteikumi Nr. 973 "Probācijas klienta lietas izveidošanas, noformēšanas, pārsūtīšanas, izbeigšanas, atjaunošanas un glabāšanas kārtība" (turpmāk – Noteikumi Nr. 973) – vieni regulē valsts informācijas sistēmas izmantošanu, otri – darbības ar probācijas klienta lietu. Ņemot vērā, ka probācijas klienta lietu izveido valsts informācijas sistēmā, kuru regulē attiecīgie noteikumi, tad nav nepieciešama divu noteikumu pastāvēšana, kas regulē vienu priekšmetu. Šāda sadrumstalota tiesību regulējuma pastāvēšana neveicina tiesību piemērotāja spēju veiksmīgi orientēties un piemērot tiesību normas.  Noteikumu projekts ir nepieciešams, lai apvienotu Noteikumos Nr. 803 un Noteikumos Nr. 973 ietvertās normas vienā normatīvajā aktā. Noteikumu projekts noteiks Valsts probācijas dienesta (turpmāk – Dienests) informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību. Noteikumu projekts neparedz veidot jaunu informācijas sistēmu, bet precizēt un pilnveidot atbilstoši Valsts probācijas dienesta likumā esošajai reglamentācijai esošās informācijas sistēmas tiesisko regulējumu, informācijas sistēmā iekļaujamās informācijas saturu, apjomu, informācijas apstrādes kārtību.  Ņemot vērā Valsts probācijas dienesta likuma 16. panta otro daļu, informācijas sistēmas mērķis ir nodrošināt informācijas apstrādi Dienesta funkciju kvalitatīvai izpildei, tādējādi veicinot:  1) sabiedrības drošību;  2) iespēju operatīvi kontrolēt probācijas klientu lietu virzības gaitu, nodrošinot efektīvu starpinstitucionālo sadarbību funkciju izpildes ietvaros;  3) zinātnisko, analītisko un statistisko pētījumu veikšanu.  Saskaņā ar Valsts probācijas dienesta likuma 16. panta ceturtajā daļā noteikto informācijas sistēmā ievadītā informācija ir ierobežotas pieejamības informācija.  Noteikumu projekts paredz noteikt:   * vispārīgos jautājumus attiecībā uz informācijas sistēmu; * informācijas iekļaušanas tiesisko pamatu; * informācijas sistēmā iekļaujamās informācijas saturu un apjomu; * informācijas apstrādes kārtību (informācijas iekļaušana, aktualizēšana, glabāšana un arhivēšana, informācijas glabāšanas termiņi u.c.); * informācijas apmaiņas (saņemšana un nosūtīšana) kārtību, t.sk. informācijas apmaiņu tiešsaistes datu pārraides režīmā; * noslēguma jautājumus, nosakot, ka atsevišķs noteikumu projekta apakšpunkts stājās spēkā 2019. gada 1. janvārī.   Tiesiskais pamats informācijas iekļaušanai informācijas sistēmā un probācijas klienta lietas izveidošanai ir noteikts noteikumu projekta 5. punktā. Vienlaikus, noteikumu projekta 5. punkts paredz, ka informācijas iekļaušanas un notiesātā lietas izveidošanas tiesiskais pamats ir brīvības atņemšanas iestādes ierosinājums par notiesātā, kurš izcieš brīvības atņemšanas sodu, iesaistīšanu probācijas programmā un notiesātā persona piekritusi piedalīties probācijas programmā.  Noteikumu projekts paredz, ka informācijas sistēmā iekļaujamā informācija ir noteikta pamatojoties uz Dienesta īstenotajām funkcijām un Dienesta ierēdņiem noteiktajām tiesībām. Valsts probācijas dienesta likuma 25. pants noteic, ka Dienesta funkciju veikšanai Dienesta ierēdņiem ir tiesības iegūt informāciju ne tikai no probācijas klienta, bet arī no citiem informācijas sniedzējiem, piemēram, probācijas klienta radiniekiem (laulātā, vacākiem, bērniem), plānotās dzīvesvietas īpašnieka, plānotās darba vietas darba devēja, cietušā u.c. Dienesta funkciju īstenošanu, kuru ietvaros ir nepieciešamība apstrādāt trešās personas datus, nosaka sekojoši Ministru kabineta noteikumi:   1. Ministru kabineta 2010. gada 9. februāra noteikumi Nr. 119 "Kārtība, kādā Valsts probācijas dienests organizē kriminālsoda – piespiedu darbs – izpildi"; 2. Ministru kabineta 2010. gada 3. augusta noteikumi Nr. 711 "Kārtība, kādā Valsts probācijas dienests organizē audzinoša rakstura piespiedu līdzekļa – sabiedriskais darbs- izpildi"; 3. Ministru kabineta 2015. gada 24. februāra noteikumi Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība"; 4. Ministru kabineta 2011. gada 5. aprīļa noteikumi Nr. 271 "Noteikumi par izvērtēšanas ziņojumā iekļaujamās informācijas apjomu un tā sastādīšanas un sniegšanas kārtību".   Līdz ar to, informācijas apstrāde par trešajām personām ir nepieciešama, lai Dienests kvalitatīvi īstenotu deleģētās funkcijas. Piemēram, lai Dienests varētu izvērtēt personas atbilstību elektroniskās uzraudzības noteikšanai, izvērtēšanas ziņojuma sagatavošanas jomā Dienesta amatpersona iegūst informāciju no probācijas klienta, kurš pretendē uz nosacītu pirmstermiņa atbrīvošanu no soda izciešanas ar elektroniskās uzraudzības noteikšanu, iespējamā dzīvesvietā dzīvojošām personām, īpašnieka un iespējamā darba devēja. Atbilstoši Ministru kabineta 2011. gada 5. aprīļa noteikumu Nr. 271 "Noteikumi par izvērtēšanas ziņojumā iekļaujamās informācijas apjomu un tā sastādīšanas un sniegšanas kārtību" 7.4. apakšpunktam izvērtēšanas ziņojumā ir jāiekļauj informācija par probācijas klienta un cietušā ģimenes locekļu, probācijas klienta draugu, probācijas klienta darba devēju un citu personu vārdu, uzvārdu un statusu attiecībā pret probācijas klientu, kas var sniegt informāciju par probācijas klientu. Izvērtēšanas ziņojuma funkcijas īstenošanas laikā iegūtajai informācijai ir jābūt ticamai, objektīvai un pārbaudāmai, jo izvērtēšanas ziņojums ir viens no dokumentiem, kuru vērtē tiesa, gan lemjot jautājumu par probācijas klienta nosacītu pirmstermiņa atbrīvošanu no soda izciešanas, t.sk. ar elektroniskās uzraudzības noteikšanu, gan lemjot jautājumu par probācijas klientam nosakāmo sodu. Šis princips par informācijas ticamību, objektivitāti un pārbaudāmību attiecas arī uz Dienesta citu funkciju īstenošanu. Krimināltiesisko attiecību ietvaros Dienestam ir tiesības un kompetence vērsties tiesā ar iesniegumu par noteiktā soda aizstāšanu, uzraudzības termiņa pagarināšanu vai samazināšanu, kā arī atbrīvošanu no turpmākā soda izciešanas. Tiesas pieņemtais lēmums balstās uz Dienesta iesniegtās informācijas pamata, kurā tiek atspoguļota soda izpildes gaita un fakti, kas to pamato, t.sk. trešo personu identificējoša un viņu sniegtā informācija. Funkciju īstenošanas ietvaros ar trešajām personām tiek veiktas pārrunas un sagatavots sarunas apraksts. Personas pirms pārrunām tiek informētas par viņu sniegtās informācijas izmantošanas mērķi. Pēc pārrunām trešās personas tiek iepazīstinātas ar sarunas apraksta saturu, tās ar parakstu apliecina, ka iekļautā informācija ir korekta. Lai soda izpildes ietvaros Dienests varētu strādāt ar probācijas klienta uzvedības, domāšanas un attieksmes maiņu, un novērtētu to progresu vai regresu, ir nepieciešama informācija ne tikai no probācijas klienta, bet arī no trešajām personām. Pilnvērtīgu informāciju nav iespējams iegūt citā alternatīvā veidā.  Par probācijas klientu Dienests apstrādā šādu informāciju: probācijas klienta personas datus, par probācijas klienta izglītību, nodarbinātību, darba vietu, par probācijas klienta prasmēm, ekonomisko aktivitāti un ienākumiem, par probācijas klientam sniegtajiem sociālajiem pakalpojumiem un sniegto sociālo palīdzību un sodāmībām un ierosinātajiem kriminālprocesiem, administratīvajiem pārkāpumiem, par probācijas klienta dalību personu vai sabiedrības drošību apdraudējušajos notikumos. Saskaņā ar Fizisko personu datu aizsardzības likumā ietverto sensitīvo datu termina skaidrojumu, Dienests apstrādā informāciju par probācijas klientu invaliditāti un veselības traucējumiem.  Par trešajām personām Dienests apstrādā šādu informāciju: personas datus (vārds, uzvārds, personas kods, dzimšanas dati, dzimums, kontaktinformācija) par probācijas klienta likumisko pārstāvi, radiniekiem, laulāto, kontaktpersonām, par cietušo un par cietušā likumisko pārstāvi. Ja trešās personas ir juridiskas personas, Dienests apstrādātā informāciju par juridiskās personas nosaukumu, reģistrācijas numuru, kontaktinformāciju un juridiskās personas pārstāvi (informācija kā par fizisko personu). Ja trešā persona ir cietušais, papildus tiek apstrādāta informācija par cietušā izglītību, ekonomisko aktivitāti un saskaņā ar Fizisko personu datu aizsardzības likumā ietverto sensitīvo datu termina skaidrojumu – cietušā ģimenes stāvokli.  Dienests funkciju izpildes nodrošināšanai iegūst informāciju no informācijas sniedzēja – probācijas klienta, cietušā, probācijas klienta norādītajām kontaktpersonām (radinieki, laulātie u.c.), no valsts un pašvaldību iestādēm, pēc rakstiska pieprasījuma vai tiešsaistes režīmā.  Par notiesātajiem, kuri piedalās probācijas programmā brīvības atņemšanas soda izciešanas laikā Dienests apstrādā šādu informāciju: personas datus (vārds, uzvārds, personas kods, dzimšanas dati), nolēmuma pieņemšanas un spēkā stāšanās datumu, noziedzīgā nodarījuma kvalifikāciju, soda veidu un apmēru, brīvības atņemšanas soda sākuma un beigu datumu, brīvības atņemšanas iestādes nosaukumu, kā arī informāciju par dalību probācijas programmā.  Noteikumu projekta 13. punkts nosaka, ka informācijas iegūšana un ievietošana sistēmā notiks pamatojoties uz noslēgtajām vienošanām starp institūcijām un paredzams, ka no šādām iestādēm un personām tiks iegūta sekojoša informācija:   1. no Pilsonības un migrācijas lietu pārvaldes tiek saņemta noteikumu projekta 7.1.1.-7.1.8., 7.1.10.–7.1.13., 7.5.1. un 7.14.1.-7.14.4. apakšpunktā minētā informācija; 2. no Iekšlietu ministrijas Informācijas centra tiek saņemta šo noteikumu projekta 7.15., 7.16. un 7.17. apakšpunktā minētā informācija; 3. no Izglītības un zinātnes ministrijas tiek saņemta noteikumu projekta 7.6. apakšpunktā minētā informācija; 4. no Veselības un darbspēju ekspertīzes ārstu Valsts komisijas tiek saņemta noteikumu projekta 7.10. apakšpunktā minētā informācija; 5. no Valsts sociālās apdrošināšanas aģentūras tiek saņemta noteikumu projekta 7.13.5. apakšpunktā minētā informācija un informācija par probācijas klientam piešķirtajiem pakalpojumiem (t.sk. pensiju) un to apmēru; 6. no Valsts ieņēmuma dienesta tiek saņemta noteikumu projekta 7.11. apakšpunktā minētā informācija; 7. no Pašvaldību vienotās informācijas sistēmas (SOPA) tiek saņemta noteikumu projekta 7.13. apakšpunktā minētā informācija; 8. no Ieslodzījuma vietu pārvaldes tiek saņemta noteikumu projekta 7.24. apakšpunktā minētā informācija. 9. no probācijas klienta tiek saņemta noteikumu projekta 7.1.9., 7.1.13.-7.1.15., 7.2.1., 7.2.2., 7.2.3., 7.3., 7.4., 7.5.2., un 7.7., 7.8., 7.9. 7.12., 7.14. apakšpunktā minētā informāciju.   Informācija, kas ietverta noteikumu projekta 7.18., 7.19., 7.20. un 7.22. apakšpunktā ir nepieciešama Dienesta funkciju izpildei, tā tiek iegūta no kriminālprocesa virzītāja (policijas, prokuratūras, tiesas) un izlīguma gadījumā arī no izlīguma procesā iesaistītajām pusēm.  Informāciju, kas ietverta noteikumu projekta 7.21. apakšpunktā paredzēts iegūt no Elektroniskās uzraudzības informācijas sistēmas.  Informāciju, kas norādīta noteikumu projekta 7.23. apakšpunktā, veido Dienesta funkciju izpildes ietvaros no informācijas sistēmā esošajiem datiem.  Informācijas sistēma satur aktuālo informāciju, kurā tiek apstrādāti iepriekš minētie dati funkciju izpildes nodrošināšanai. Ja informācijas sistēmā tiek izdarīti grozījumi, jauno informāciju ieraksta, neizdzēšot iepriekšējo informāciju, izņemot dokumentu sagataves (piemēram, piespiedu darba grafikus, kas nav saskaņoti, līdz ar to tiem nav juridiska spēka) un probācijas klienta pamatdatus, kas tiek aktualizēti (piemēram, kontaktinformācija, faktiskā dzīvesvietas adrese u.c. informācija).  Brīdī, kad persona zaudē probācijas klienta statusu vai notiesātais pabeidz dalību probācijas programmā brīvības atņemšanas soda izciešanas laikā, lieta tiek slēgta un pēc diviem gadiem no probācijas klienta lietas slēgšanas tā tiek pārvietota uz sistēmas arhīvu, kurā tiek glabāta informācija par slēgtām lietām.  Ja par bijušo probācijas klientu vai notiesāto, kurš piedalījās probācijas programmā brīvības atņemšanas soda izciešanas laikā tiek saņemts noteikumu projekta 5. punktā minētais dokuments, kas ir par pamatu lietas izveidošanai, lieta tiek atjaunota no sistēmas arhīva un kvalitatīvai Dienesta funkciju izpildes nodrošināšanai tiek izmantota probācijas klienta vai notiesātā lietā esošā (vēsturiskā) informācija. Gadījumā, ja tiek saņemts noteikumu projekta 5. punktā minētais dokuments, kas ir par pamatu lietas atjaunošanai no sistēmas arhīva, lieta tiek atjaunota. Uzsākot lietas vadību, Dienests pieprasa datus no Pilsonības un migrācijas lietu pārvaldes un gadījumā, ja tiek saņemta informācija, ka persona ir mirusi, Dienests informē institūciju, no kuras dokuments saņemts izpildei un probācijas klienta lietu slēdz. Dienesta informācijas sistēmas programatūras risinājums paredz, ka Dienesta nodarbināto veiktās darbības probācijas klientā tiek auditētas. Papildus, Dienestā ir nostiprināts, ka Dienesta nodarbinātie var strādāt tikai ar tām probācijas klientu lietām, kuras ar Dienesta teritoriālās struktūrvienības rezolūciju ir nodotas darbam. Tas attiecās arī uz sistēmas arhīva lietām.  Saskaņā ar Valsts probācijas dienesta likuma 16. panta otrajā daļa noteikto, ka viens no informācijas sistēmas mērķiem ir atvieglot zinātnisko, analītisko un statistisko pētījumu veikšanu, noteikumu projekts paredz probācijas klienta lietas glabāšanas ilgumu - 100 gadus no personas dzimšanas. Viens no pamatojumiem minētajam termiņam ir Dienesta funkcija – uzraudzīt probācijas klientus, kuri nosacīti pirmstermiņa atbrīvoti no brīvības atņemšanas soda izciešanas. Saskaņā ar Krimināllikuma 61. pantu, persona, kurai ir piemērots mūža ieslodzījums, pēc 25 gadiem ir tiesības pretendēt uz nosacītu pirmstermiņa atbrīvošanu, un gadījumā, ja tiesa iesniegumu noraida, tiesības pretendēt atkārtoti ir pēc viena gada. Papildus tiesa, lemjot par nosacītu pirmstermiņa atbrīvošanu, ņem vērā citus Krimināllikumā, Kriminālprocesa likumā un Sodu izpildes kodeksā noteiktus priekšnosacījumus. No minētā var secināt, ka persona, kurai piemērots mūža ieslodzījums, pēc 25 brīvības atņemšanas iestādē pavadītajiem gadiem, neprognozējamā laika periodā var nonāk Dienesta uzraudzībā. Otrs būtisks pamatojums, ka noteikumu projektā paredzētais datu glabāšanas ilgums ir saistīts ar Valsts probācijas dienesta likuma 18.2 pantā noteikto uzdevumu - veikt Dienesta darbības rezultātu izpēti, analizējot bijušo un esošo probācijas klientu recidīva rādītājus. Lai analizētu Dienesta intervenču ietekmi un novērtētu darba efektivitāti, ir nepieciešams ilgstoši uzglabāt datus (t.sk. personas datus) par bijušajiem probācijas klientiem un notiesātajiem, kuri piedalījās probācijas programmā brīvības atņemšanas soda izciešanas laikā, lai konstatētu sakarības starp probācijas klientu raksturojošām pazīmēm, Dienesta intervencēm un noziedzīgu nodarījumu recidīvu, kā arī lai identificētu augsta riska likumpārkāpējus un īstenotu atbilstošus kontroles un atbalsta pasākumus. Tā, piemēram, Kanādas pētnieka Hensona un viņu kolēģu (Hanson, et al., 2017 <http://dx.doi.org/10.1037/law0000135>) veiktā metaanalīze par recidīva rādītājiem dzimumnoziedznieku grupā atklāja to, ka daļa dzimumnoziedznieku, kas atbrīvoti sabiedrībā, vairāk kā 20 gadus pēc atbrīvošanas rada augstāku dzimumnoziegumu izdarīšanas risku, salīdzinot ar notiesātajām personām, kas dzimumnoziegumus nebija veikuši. Lai šādu vai līdzīgu pētījumu par noziedzīgu nodarījumu recidīvu veiktu, ir nepieciešams ilgstoši uzglabāt datus par bijušajiem probācijas klientiem. Informācijas uzglabāšana informācijas sistēmā papildus ir nepieciešama probācijas klientu dinamikas (kā laika gaitā mainās probācijas klienta vidējais vecums, vīriešu un sieviešu īpatsvara izmaiņas, u.tml.) un intervenču efektivitātes novērtēšanai (analīze par probācijas klientiem, kas atkārtoti atgriežas probācijas sistēmā). Noteikumu projekta izstrādes laikā tika ņemts vērā arī Sodu reģistra likuma 23. pantā noteiktais, ka ziņas reģistra arhīva datubāzē tiek glabātas 100 gadus. Nobeigumā noteikumu projekts paredz atzīt par spēku zaudējušiem Noteikumus Nr. 973 un Noteikumus Nr. 803. Noteikumu projekta noslēguma jautājumu 22. punkts paredz, ka noteikumu projekta 7.17. apakšpunkts stājās spēkā 2019. gada 1. janvārī, tā kā to paredz Valsts probācijas dienesta likuma pārejas noteikumu 14. punkts. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Dienests, Datu valsts inspekcija. |
| 4. | Cita informācija | Ņemot vērā to, ka no 2018. gada 25. maija tiks piemērota Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46/EK (Vispārīgā datu aizsardzības regula) un 2018. gada 5. maijā stājās spēkā Eiropas Parlamenta un Padomes 2016. gada 27. aprīļa direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem, vai izpildītu kriminālsodus, un par šādu datu brīvu apriti, ar ko atceļ Padomes pamatlēmumu 2008/977TI, ir nepieciešams savlaicīgi - līdz 2018. gada 1. jūnijam, pieņemt Ministru kabinetā noteikumu projektu, kā tas ir noteikts Valsts probācijas dienesta likuma pārejas noteikumu 15. punktā. Ja noteikumu projekts nestāsies spēkā Valsts probācijas dienesta likumā noteiktajā termiņā, Dienestam nebūs tiesiska pamata apstrādāt probācijas klientu un trešo personu datus Dienesta informācijas sistēmā, kā arī nebūs noteikts apstrādājamo datu apjoms, kā tas ir pašreiz noteikts spēkā esošajos Noteikumos Nr. 803 un Noteikumos Nr.973. Ņemot vērā minēto, pastāvēs risks, ka probācijas klienti un trešās personas varēs vērsties tiesā par nepamatotu datu apstrādi Dienesta informācijas sistēmā, kas var radīt finansiālus zaudējumus valsts budžetam. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz:  1) bijušajiem un esošajiem probācijas klientiem;  2) notiesātajiem, kuri piedalās probācijas programmā brīvības atņemšanas soda izciešanas laikā;  3) Dienesta nodarbinātajiem;  4) valsts un pašvaldības institūcijām, kas sniedz informāciju par probācijas klientu vai ar brīvības atņemšanas sodu notiesāto;  5) trešajām personām (cietušie, probācijas klienta norādītās kontaktpersonas – laulātie, radinieki, bērni u.c.). |
| 2. | Tiesiskā regulējuma ietekme uz tautsaimniecību un administratīvo slogu | Bijušajiem un esošajiem probācijas klientiem, kā arī Dienesta nodarbinātajiem administratīvais slogs samazinās, jo tiks nodrošināta automatizēta informācijas apmaiņa, tādējādi atsakoties no rakstveida informācijas sniegšanas, kas patērē papildu resursus. Valsts un pašvaldību institūcijām arī tiks atvieglota informācijas nodošana informācijas sistēmai, tā kā tās nodošana tiks nodrošināta tiešsaistes režīmā vai izmantojot citus elektroniskus sakaru līdzekļus. Trešās personas noteikumu projekts tieši neietekmē, taču informācijas sistēmā var tikt iekļauti šo trešo personu dati. |
| 3. | Administratīvo izmaksu monetārs novērtējums | Dienestam nerodas jauni informācijas apstrādes pienākumi. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) 7. un 9. punktu sabiedrības pārstāvji aicināti līdzdarboties noteikumu projekta izstrādes procesā, piedaloties sabiedriskajā apspriedē. Sabiedrības pārstāvji informēti par sabiedrisko apspriedi noteikumos Nr. 970 noteiktajā kārtībā, publicējot paziņojumu par līdzdalības procesu Dienesta mājaslapas www.probacija.lv sadaļā "Sabiedriskā līdzdalība", Valsts kancelejas un Tieslietu ministrijas mājaslapā. |
| 2. | Sabiedrības līdzdalība projekta izstrādē | Sabiedrības pārstāvjiem nodrošināta iespēja iesaistīties noteikumu projekta izstrādes posmā, izsakot iebildumus vai priekšlikumus attiecībā uz noteikumu projektu sabiedriskajā apspriedē. Sabiedriskā apspriede norisinājās 2018. gada 16. janvārī Dienesta telpās Rīgā, Dzirnavu ielā 91. Noteikumu projekta dokumentācija publicēta Dienesta mājaslapā, adrese: <http://www.probacija.lv/sabiedrbasldzdalba>,  Tieslietu ministrijas tīmekļvietnē, adrese: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, Valsts kancelejas tīmekļvietnē, adrese: <https://www.mk.gov.lv/content/ministru-kabineta-diskusiju-dokumenti>, līdz ar paziņojuma par līdzdalības procesu izsludināšanu 2017. gada 29. decembrī. |
| 3. | Sabiedrības līdzdalības rezultāti | Uz 2018. gada 16. janvāra sabiedrisko apspriedi neieradās neviens sabiedrības pārstāvis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Eglons 67244846

andris.eglons@vpd.gov.lv